***Хайдах толерантнай киһини иитэбит?***

*(Төрөппүттэргэ уопсай үөрэхтээһин ааҕыыта)*

***Старостин Владимир Николаевич,***

*учитель начальных классов*

*МБОУ «Дулгалахская СОШ им. И. И. Котельникова»*

*Республика Саха (Якутия), Верхоянский улус, с. Томтор*

Бүгүн биһиги билиҥҥи кэмҥэ актуальнай «Толерантнай киһини хайдах иитэн таһаарабыт?» диэн проблема тула кэпсэтиэхпит. Бастатан туран бу проблеманы быьаарыы наадата туохха сытарый. Улахан олоххо киирэр киһи толерантноһа, тулалыыр эйгэни кытта бииргэ алтыһан сайдар хайысхатын кэрэһэлиир, киһи олоҕун суола төһө ситиһиилээх буоларын быһаарар суолталаах.

Киһи төрөөт кини киһи обществотыгар сатаан сөп түбэстэ5инэ, онно үөрэннэҕинэ эрэ кыайан олоруон сөп. Адаптация процеһа ыараханнык уонна араас киһиэхэ араастык барар. Бүтэһигэр син биир хас биирдии киһи иитиллэр эйгэтигэр сөп түбэһэн улаатар.

**Толерантность диэн тугуй?** Толерантность (тулуйумас) диэн - тулалыыр эйгэ эгэлгэ элбэх арааһын убаастааһын, ылыныы уонна өйдөөһүн диэн буолар. Биһигиттэн атыннык толкуйдуур дьон санаатын кытта сөбүлэһии, о.э. ким эрэ эйиигиттэн атыннык толкуйдуон, оҥоруон сөп эбит диэн билинэрбит буолар. Ол аата **толерантность диэн** - туора киһиэхэ убаастабыллаах, истиҥ, эйэҕэс сыһыан диэн уопсай өйдөбүллээх.

Толерантность диэн киһи туспа ылыллыбыт хаачыстыбата буолбатах. Бу кини личность быһыытынан бэйэ-бэйэтин кытта биир сибээстээх ис тутула буолар. Оҕону толерантнай гына иитэргэ, бастатан туран оҕолор төрөппүттэрин характердарын уонна сыһыаннарын сиэркилэтэ буоларын өйдүөххэ наада. Ол иһин бастааан оҕоҕо бэйэтигэр толерантно (тулуйумастык) сыһыаннаһыахха наада.

Ханнык толерантнай хаачыстыбалары оҕолорбутугар сыһыаҥҥа көрдөрүөхтээхпитий?

1. Оҕо санаатын истии уонна ону кытта сөбүлэһии.
2. Буруйу сатаан бырастыы гыныы уонна оҕоттон бырастыы гынарыгар көрдөһүү. Бу саамай уустук, ол курдук саамай сүрүн түгэн. То5о диэтэххэ оҕолор өссө да тас эйгэни толору сатаан сыаналаабаттар. Тоҕо оннук буоларын.
3. Сатаан иирсээнэ, «алдьатыылаах киирсиитэ» суох биир сөбүлэҥҥэ кэлии. «Алдьатыылаах киирсии» диэн тыл ситимин утарыта туруу, ол эбэтэр «утарылаһааччыга» өй-санаа (морально) да, күүс-уох (физически) да өттүнэн урусхалы оҥоруу курдук өйдүөххэ сөп. Биллэн турар, күннээ5и олоххо киһи интириэһэ, баҕата, санаата сөп түбэспэтэ элбэх. Биһиги сүрүн сорукпут диэн – оҕону кытта бииргэ, үөскээбит проблеманы иирсээнэ суох конструктивнай, о.э. бэрээдэктээх, сааһыламмыт быһаарсыыга уларытыы уонна бииргэ сөптөөх быһаарыныыны ылыныы буолар.
4. Оҕо баҕатын, дьарыгын абааһы көрүү, убаастаабат буолуу, төттөрү оҥоруу суох буолуохтаах.
5. О5о ба5арбатын төрөппүт баҕарарынан күүс өттүнэн оҥотторуу сатаммат. Төрөппүттэр оҕолорун толерантность тыыныгар иитиэхтэрин баҕарар буоллахтарына, төрөппүттэр бэйэлэрэ онно сөптөөх билиини баһылыахтаахтар, ол аата төрөппүттэр бэйэлэрэ улаатан эрэр оҕолоругар обществоҕа, айылҕаҕа баар көстүүлэр, маллар дьон олоҕор туох суолталаахтара ол дьоҥҥо уопсай түмүллэн олохсуйан хаалбыт биир санаа буоларын иҥэриэхтээхтэр. Ол санаа сүрүн тутулунан – собүлэһии, өйдөһүү, тулуурдаах буолуу, бырастыы гыныы, эйэлэһии уо.д.а уопсай өйдөбүллэр буолаллар.

Дьиэ-кэргэҥҥэ ханнык иитии көрүҥэ баһылыырыттан бу дьиэ-кэргэҥҥэ хайдах киһи улаатан эрэрэ тутулуктаах. Дьиэ-кэргэҥҥэ иитии сүрүн хайысхаларынан – төрөппүт холобура, төрөппүттэри кытта бииргэ уопсай дьарыктар, бэсиэдэлэр, улаатан эрэр оҕону араас тэрээһиннэргэ, ыарахаттары быһаарыыга өйөөһүн, дьиэҕэ уонна таска оҕону араас көрүҥнээх дьарыктарга кытыннарыы буолаллар. Дьиэ-кэргэҥҥэ толерантноһы иитии, олохсутуу ол аата – биһиги олорор эйгэбит баай, элбэх араас культуратын, дьон ураты санаатын, тутулун, хайысхатын ылыныы уонна ону сөпкө өйдөөһүн, онно убаастабылы иҥэрии диэн буолар.

Билигин биһи оҕолорбутугар туох өйү-санааны олохсутабыт да, онон кинилэр олох устун барыахтара. Улахан киһи олоҕор үктэнэллэригэр оҕолорбут хас биирдии киһи бэйэтин көҥүлүн, бэйэтин көрүүтүн туруулаһыахтааҕын уонна атын киһи эмиэ оннук бырааптааҕын, дьон айылгытынан, ис санаатынан, тас көрүҥүнэн, социальнай таһымынан, статуһунан араастааҕын уонна хас биирдии киһи бэйэ тутулун харыстыыр бырааптааҕын өйдүөхтээх.

Бэйэ холобурунан оҕону иитии барытыттан ыарахан, ол гынан баран саамай таһаарыылаах. Оҕоҕо хайдах толерантноһы иитэбит? Эппиэт боростуой – бэйэм толерантнай буолуохтаахпын. Бэйэ холобура – улуу күүс. Оҕону убаастаан, киниэхэ тапталы бэлэхтээн, кини олоҕу көрүүтүн уонна ол олоххо бэйэтин көрүнүүтүгэр интириэскитин уурун. Оҕо бэйэтин миигин таптыыллар диэн билинэр уонна олоҕу таптыыр буоллаҕына, кини хаһан да атыттары сиилиэ, сэниэ, атаҕастыа, тас уратыларын көрдүө суоҕа.